Andijon viloyati oʻlkashunoslik muzeyi
Andijon viloyatI oʻlkashunoslik muzeyi — Andijon shahrida joylashgan muzey. Viloyatning qishloq xoʻjaligi sohasida erishgan yutuqlari asosida shakllangan koʻrgazmalaridan tashkil topgan (1934). Muzeydan Fargʻona vodiysida hayot kechirgan xalqlar tarixi, madaniyati, vodiyning tabiati, tabiiy boyliklari, xalq xoʻjaligi yutuqlari, viloyatning mehnat va iqtisodiy aloqalarini aks ettiruvchi koʻrgazmalar, muhim tarixiy hujjatlar va ashyoviy dalillar, 300 ga yaqin tasviriy sanʼat namunalari, 1000 dan ziyod amaliy sanʼat buyumlari va boshqa bir qancha eksponatlar oʻrin olgan. Muzeyda, shuningdek, oʻlka tabiati, moddiy-maʼnaviy madaniyati, tarixini oʻzida aks ettirgan 30 mingdan ortiq noyob eksponatlar saqlanadi (2000). Andijon viloyati oʻlkashunoslik muzeyining Asaka, Shahrixon, Qoʻrgʻontepa, Ulugʻnor, Jalaquduq va boshqa tumanlarda ham boʻlimlari mavjud. Muzey 1982-yilda barcha qulayliklarga ega boʻlgan zamonaviy binoga koʻchirib oʻtkazilgan.